Voller figure op loopplank in NY
JY LEES NOU Voller figure op loopplank in NY
Tussen die supermaer modelle en die petite ontwerpe by vanjaar se New York-modeweek, is die voller vrou ook gevier met die bekendstelling van Bare Necessities se Bare Plus-onderklerereeks. Só berig www.reuters.com.
"Vroue met voller figure is lankal nie meer in die minderheid nie. 'n Mens sal dit egter nooit sê as jy na die media, advertensies en vermaak kyk nie. Meer as 60% van Amerikaanse vroue dra 'n 14 [18 in Suid-Afrika] en groter," het Jay Dunn, bemarkingshoof van Bare Plus gesê.
Liggaamsgewig en kwessies rondom die ideale lyf is al vir jare deel van die mode-debat. En ná die dood van twee modelle in 2006 het 'n paar lande soos Italië en Indië supermaer modelle van loopplanke verban.
Ontwerpe deur Hanky Panky, Calvin Klein en DKNY sal ook deur Bare Plus versprei word.
Dié reekse sal by die New York-modeweek in September deel wees van die Curvy-modeparade, waaraan ses ontwerpers sal deelneem.
"'n Vrou met 'n voller figuur wil soos enige ander vrou goed voel," het Maryellen Kernaghan, 'n 53-jarige blogger wat die vertoning bygewoon het, gesê.